INTERVJU S DR. SC. VLADIMIROM LAYEM

BRANI SE ONO ŠTO SE VOLI

Dr. sc. Vladimir Lay, socijalni ekolog i zeleni aktivist, koji često u medijima iznosi svoja stajališta o aktualnim društvenim i ekološkim temama, u ovoj školskoj godini sudjeluje u našem školskom projektu Ekološka pismenost. U projekt su uključeni knjižničarka, učitelj biologije i vjeroučitelj te učenici 7. i 8. r. Bio je to povod za kraći razgovor na koji se spremno odazvao.

● Što je na Vas bitno utjecalo da se počnete baviti ekologijom?

– Ekologija je znanost o domu (grč. oikos). Prvi naš dom je majčina utroba, već tamo nam kuca srce, pa naš stan ili kuća, pa naše selo ili grad. Naš dom je Hrvatska, pa Europa, te planet Zemlja. Svi imamo jedan dom – „majku“ Zemlju. Priroda i društvo bio je predmet u školi koji sam najviše volio. U djetinjstvu sam živio na Ksaveru, na sjeveru Zagreba, ispod Sljemena. Dječje godine sam provodio u prirodi, sanjkao se po livadama, lovio s vršnjacima žabe u malim močvarama, brao trešnje iz voćnjaka. U OŠ „Nino Maraković“ na Orlovcu u sedmom razredu sam bio predsjednik školske poljoprivredne zadruge. Imali smo školski vrt – uzgajali smo cvijeće, gladiole. Tako je počeo moj interes za prirodu i okoliš, za ekologiju. Posebno za socijalnu ekologiju, za teme vezane za utjecaje ljudi i društava na prirodu i okoliš.

● Sv. Franjo Asiški je zaštitnik ekologa. Tko je Vaš uzor u ekološkom djelovanju?

− Moj otac Ivan, koji je jako volio prirodu, usadio je meni i sestri osjećaj i ljubav za prirodu i okoliš, za ekološko. Sv. Franjo Asiški, danas zaštitnik ekologa, i njegove pjesme potaknuli su moju orijentaciju na ekološke teme. Sv. Franjo još u XIII. stoljeću u „Pjesmi stvorova“ pjeva: “*Hvaljen budi, Gospodine moj, / sa svim stvorenjima svojim, /* ***napose s bratom, gospodinom Suncem: /*** *od njega nam dolazi dan / i svojim nas zrakama grije. / Ono je lijepo i sjajne je svjetlosti puno,/(…) Hvaljen budi, Gospodine moj, / po* ***sestrici Vodi****, / ona je korisna, ponizna, draga i čista /(…) Hvaljen budi, Gospodine moj, / po* ***sestri i majci nam Zemlji****. / Ona nas hrani i nosi slatke nam plodove, / cvijeće šareno i bilje donosi./“* Sunce, voda, zemlja – osnovne su pretpostavke života. Zamislite si život bez sunca i vode, bez tla. Ne ide, zar ne?! Moj je uzor, ako tako mogu reći, i poglavica Seattle (1780.– 1866.) poznat po svom pismu američkom predsjedniku F. Piercu kao odgovor na ponudu da bijelci kupe indijansku zemlju. To pismo je ušlo u povijest i srca ekologa diljem svijeta. Već tada ovaj čovjek, kao i sv. Franjo u 13. stoljeću, vidi ono bitno i vidi daleko. Pismo završava riječima: „Gdje je orao? Otišao je. To je konac življenja i početak borbe za preživljavanje.“ Život je sam po sebi najviša vrijednost. Nema veće. Kuća, dom ga omogućava. Bez zdravog doma, onog malog i onog velikog, nema života. To je prava tema za bavljenje. Uvijek ima smisla i korisna je svima i uvijek.

● Pozdravljate li stavove pape Franje o važnosti globalne akcije za spas majke zemlje?

– To je mudar tekst i pozdravljam ga. Enciklika pape Franje je izašla u lipnju 2015. i ima ime: „Laudato si, sulla cura della casa comune“ („Hvaljen budi, o skrbi za zajedničku kuću"). Uzgred, „Hvaljen budi“ su upravo riječi iz „Pjesme stvorova“ sv. Franje. Enciklika je posvećena (ne)brizi modernih ljudi – velikih i nesmotrenih potrošača planeta Zemlje. Između ostaloga papa Franjo zbori: *„Čovječanstvo treba mijenjati stil života, proizvodnje i konzumacije kako bi moglo izbjeći zagrijavanje ili barem umanjiti ljudske uzroke ekološke krize.“* O enciklici ćemo više saznati u proljeće 2016. tijekom rada na projektu Ekološka pismenost.

BITNA JE PROMJENA SMJERA

● U prosincu 2015. u Parizu je završila konferencija UN-a o klimatskim promjenama, i to postizanjem globalnog sporazuma. Jeste li optimist?

− Konferencija je bila uspješna jer su se svjetski političari i upravljači nakon puno godina jalovih priča konačno nešto dogovorili. Godinama do sada su sastančili i „kupovali vrijeme“, nisu napravili ništa. Nisam optimist. Zašto? Kapitalizam kakav danas prevladava je sustav koji je protiv klime. Profit pod svaku cijenu i bogaćenje uskih grupa ljudi je ono što se događa na planetu. Političari i biznismeni svijeta moraju puno više znanja, volje i novaca investirati u temeljne promjene da se globalno zagrijavanje počne smanjivati i da se tako ovlada rastućim klimatskim promjenama. To neće ići brzo. Ali bitna je promjena smjera djelovanja. Do sada je smjer bio pogrešan, štetan, a postaje i opasan. Moderni svijet je svijet interesa. Smanjenje globalnog zagrijavanja počet će se dešavati ako i kada postane interes.

● Još uvijek ima onih znanstvenika koji tvrde da klimatske promjene ne ovise o ljudskom djelovanju, nego o prirodnim ciklusima. Kakav je Vaš stav?

– Nakon godina i godina istraživanja diljem svijeta velika većina znanstvenika (97 %) zaključila je da čovjek djeluje na globalno zagrijavanje. Svega 3 % kaže da to nije tako. Ja sam na strani većine.

● Kako se mi u Hrvatskoj pripremamo za promjenu klime?

− Republika Hrvatska će u proljeće 2016. donijeti svoju „Strategiju niskougljičnog razvoja“. Za tu Strategiju sam napisao poglavlje o obrazovanju za klimatsku pismenost. Klimatska pismenost je i u svijetu i u nas još vrlo niska. Bez ove pismenosti – pojedinac ne zna kako se treba ponašati da bi i načinom života osobno počeo pridonositi smanjenju stakleničkih plinova. Moje je mišljenje da učenike u Hrvatskoj u osnovnim školama treba početi klimatski opismenjavati. Treba naprosto početi. Osobno imam znanja za to i mogu pomoći u tome.

● Kada treba početi s ekološkim opismenjavanjem djece?

– U dječjem vrtiću. U jaslicama je još prerano. ☺ U osmogodišnjoj školi najkasnije. Djecu i mlade preko televizije, interneta obuzimaju druge, pretežno potrošačke vrijednosti. Ekološke vrijednosti koje zagovaraju brigu za očuvanje prirodnih osnova života i potrošačke vrijednosti su u svojevrsnom sukobu. Mi imamo puno predmeta u osnovnim i srednjim školama, puno kolegija na fakultetima, ali nigdje nema predmeta koji uči o tome tko to i kako ugrožava naš zajednički dom. Zašto nastaju klimatske promjene i tko ih i kako stvara? Zašto se biološka raznolikost brzo smanjuje, zašto brojne vrste izumiru? Svjetske zalihe pitke vode se sustavno relativno smanjuju. Na sve veći broj usta, sve je manje litara vode. Ono najvažnije – klima, voda, živi svijet su ugroženi. O tome valja saznavati, učiti. Bez edukacije i znanja neće biti niti promjene ponašanja.

● Koliko mi možemo učiniti u svojoj lokalnoj sredini?

− Svaki pojedinac može puno toga − malo je to u planetarnoj ukupnosti, ali kada se učinci zbroje, puno! Što više ljudi nešto učini – kumulativni učinak će biti veći. O čemu se ovdje konkretno radi, nemamo vremena i prostora pričati sada i ovdje. O tome ćemo više u ožujku u vašoj školi.

● Kakav svijet Vi priželjkujete, koje su to vrijednosti za koje se vrijedi boriti?

– Mene zanima sve što brani život. Brani se ono što se voli. Volimo li mi našu zajedničku kuću, planet Zemlju? Napadi na život u suvremenom svijetu i životu su brojni, sve ih je više i poprimaju sve šire razmjere. Klimatske promjene koje stvara moderni čovjek i potrošačka, na fosilnim gorivima utemeljena civilizacija, također su napad na život. Protiv tih napada se vrijedi boriti. Za život, a protiv smrti i umiranja. Protiv bijede i jada, protiv bolesti, a za zdravlje, sigurnost i radost življenja. Predstoji borba svih branitelja života za život sam. U toj borbi ćete i vi sudjelovati u desetljećima koja dolaze.

Razgovarala: Marija Štefanac, 7. r.